Myn gaan op veiling – die rimpeleffek van Evraz - Solidariteit WêreldSolidariteit Wêreld
Tuis › Nuuskantoor › Myn gaan op veiling – die rimpeleffek van Evraz
Myn gaan op veiling – die rimpeleffek van Evraz
Die Mapochs-myn wat tesame met sy mynregte in voorlopige likwidasie geplaas is, gaan onder die hamer kom om aan die hoogste bieër verkoop te word. Die myn wat erts vir staal- en vanadiumproduksie gelewer het voordat Evraz Highveld Steel and Vanadium in sakeredding geplaas is, sal op 14 September opgeveil word, berig Mining Weekly.
Daar sal van wie ook al die myn koop, verwag word om ingevolge artikel 11 van die Wet op die Ontwikkeling van Minerale en Petroleumhulpbronne aansoek te doen om die mynlisensie te laat oordra, het mnr. Pieter Geldenhuys, besturende direkteur van BiddersChoice, aan Mining Weekly Online gesê.
Twee ondertekende aanbiedinge vir die myn is deur die gesamentlike voorlopige likwidateurs van die hand gewys omdat hulle verkies dat die myn per veiling verkoop moet word in ʼn poging om billik teenoor alle partye op te tree, verklaar BiddersChoice in sy veilingsdokument.
Die myn, hoofsaaklik ʼn oopgroefmyn waarvan ʼn gedeelte ondergronds is, is in die provinsie Mpumalanga, 5 km vanaf die dorp Roossenekal, op die pad na Steelpoort, geleë. Die myn se groot voetspoor bied ruimte vir uitbreiding.
Diegene wat op die veiling wil bie, moet op 8 September voor 16:00 ʼn deposito van R50 miljoen tesame met die bedrag van hul aanvangsaanbod in hul prokureurs se trustrekenings inbetaal.
Wat onder die hamer gaan kom, is die Mapochs-mynreg asook al die oorblywende roerende en onroerende bates van die myn.
Die nuwe-orde-mynreg wat in 2011 verkry is, laat Mapochs toe om magnetiet-erts wat vanadium- en ystererts en baie ander metale en minerale bevat, te ontgin.
Die suksesvolle bieër sal eienaarskap neem van klipbrekers, vervoerbande, elektriese substasies, verdikkingsaanlegte en ander mynbou-infrastruktuur op die eiendom van 6 211 ha wat uit verskeie plaasgedeeltes asook verskeie residensiële eiendomme in Roossenekal bestaan.
Die myn wat in een stadium deel van die groot Anglo American-groep was, beskik oor sy eie spoorwegnetwerk en treinstasie.
Die sakereddingspraktisyns van Evraz Highveld Steel and Vanadium het in Februarie verlede jaar aangekondig dat hulle sou poog om die individuele komponente van die staal- en vanadiummaatskappy te verkoop nadat hulle nie die verkooptransaksie van die hele onderneming aan International Resources Limited (RCL) van China suksesvol kon deurvoer nie.
Daar was ʼn grondliggende veranderinge in die verskaffing van vanadium weens die afwesigheid van produksie uit Suid-Afrika, wat tot in 2014 die tweede grootste bron van dié nywerheidsmetaal ter wêreld was en 14% van die mark beslaan het.